আর এক সত্য হলো এই যে, সমাজ ক্ষমতা প্রয়োগকারীদের ভয় করে নিশ্চয়ই, কিন্তু সম্মান করে না, উল্টো বিরূপ দৃষ্টিতে দেখে। আমাদের পুলিশবাহিনীকে আমরা ফোর্স হিসাবে দেখতে চাইবো না, দেশের মানুষ যে মুক্তির জন্য সংগ্রাম করছে, যে সংগ্রামে পুলিশবাহিনীর গৌরবোজ্জ্বল অংশগ্রহণ ছিল সেটির সঙ্গে বলপ্রয়োগকারীর ভাবমূর্তি সঙ্গতিপূর্ণ নয়। তাহলে কি আমরা চাইবো পুলিশ সমাজের জন্য সেবকের ভূমিকায় অবতীর্ণ হোক? না, তা–ও নয়। আমরা চাইবো পুলিশ ফোর্স নয়, সেবকও নয়, হোক মানুষের বন্ধু।